作者:張景修
標題:選冠子
內容:嫩水挼藍，遙堤映翠，半雨半煙橋畔。鳴禽弄舌，蔓草縈心，偏稱謝家池館。紅粉牆頭，柳搖金縷，纖柔舞腰低軟。被和風、搭在闌干，終日繡簾誰卷。春易老，細葉舒眉，輕花吐絮，漸覺綠陰垂暖。章臺繫馬，灞水維舟，追念鳳城人遠。惆悵陽關故國，杯酒飄零，惹人腸斷。恨青青客舍，江頭風笛，亂雲空晚。